b'\n_START_ARTICLE_\nSong\xc5\xb3 dinastija\n_START_SECTION_\nIstorija ir politika\n_START_PARAGRAPH_\nSong \xc4\xafk\xc5\xabr\xc4\x97jas buvo Zhao Kuangyin (D\xc5\xbeao Kuangjinas), arba Song Taizu (Song Taidzu). Antrasis imperatorius Taizong (Taidzongas) konsolidavo imperij\xc4\x85._NEWLINE_\xc5\xa0alia Song imperijos vis\xc4\x85 laik\xc4\x85 gyvavo keletas \xe2\x80\x9ebarbar\xc5\xb3\xe2\x80\x9c valstybi\xc5\xb3: kidani\xc5\xb3 Liao, tangut\xc5\xb3 Vakar\xc5\xb3 Sia (Xia) dinastija, d\xc5\xbeur\xc4\x8den\xc5\xb3 Jin (Dzin) dinastija. Dzin sudar\xc4\x97 su Song sutart\xc4\xaf ir drauge kovojo su Liao, ta\xc4\x8diau Liao \xc5\xbelugus, Dzin nutrauk\xc4\x97 sutart\xc4\xaf ir prad\xc4\x97jo kar\xc4\x85 su Song. U\xc5\xbe\xc4\x97m\xc4\x99 sostin\xc4\x99 Kaifeng\xc4\x85, privert\xc4\x97 diduomen\xc4\x99 b\xc4\x97gti \xc4\xaf Pietus\xc2\xa0\xe2\x80\x93 taip prasid\xc4\x97jo Piet\xc5\xb3 Song laikotarpis. Piet\xc5\xb3 Song sostin\xc4\x97 buvo Hangd\xc5\xbeou._NEWLINE__NEWLINE_Kadangi karine prasme Song nebuvo labai stipri valstyb\xc4\x97, su gr\xc4\x97sm\xc4\x99 k\xc4\x97lusiomis kaimyn\xc4\x97mis ji steng\xc4\x97si palaikyti daugiau ma\xc5\xbeiau taikius santykius. _NEWLINE_Pasira\xc5\xa1iusi sutartis, Song mok\xc4\x97jo duokl\xc4\x99 Liao, Sia ir Dzin. Kita vertus, didel\xc4\x97 dalis \xc5\xa1ios duokl\xc4\x97s gr\xc4\xaf\xc5\xbedavo atgal \xc4\xaf Song per prekyb\xc4\x85._NEWLINE_Mirus pirmajam Piet\xc5\xb3 Song imperatoriui, Song sudar\xc4\x97 karin\xc4\x99 s\xc4\x85jung\xc4\x85 su mongolais, tik\xc4\x97damiesi \xc4\xafveikti Dzin dinastij\xc4\x85. 1234\xc2\xa0m. mongolams sutriu\xc5\xa1kinus Dzin, Piet\xc5\xb3 Song generolai nutrauk\xc4\x97 s\xc4\x85jung\xc4\x85 ir u\xc5\xbe\xc4\x97m\xc4\x97 sen\xc4\x85sias sostines Kaifeng\xc4\x85, Luojang\xc4\x85 ir \xc4\x8cang-an\xc4\xaf. Ta\xc4\x8diau \xc5\xa1ie miestai buvo ekonomi\xc5\xa1kai nusilp\xc4\x99 ir neapsaugoti. Mongolai \xc4\x97m\xc4\x97 kelti gr\xc4\x97sm\xc4\x99, ir 1276\xc2\xa0m. Song valdov\xc5\xb3 r\xc5\xabmai tur\xc4\x97jo sprukti \xc4\xaf Guangdong\xc4\x85. Song imperatorius Gongdi pasiliko. Pasiprie\xc5\xa1inimo mongolams s\xc4\x97km\xc4\x97s viltys sietos su dviem Gongdi broliais. Devynmetis D\xc5\xbeao \xc5\xa0i tapo nauju imperatoriumi, ta\xc4\x8diau susirg\xc4\x99s mir\xc4\x97, ir j\xc4\xaf pakeit\xc4\x97 septynmetis D\xc5\xbeao Bingas. 1279\xc2\xa0m. kovo 19 d. Song kariuomen\xc4\x97 nugal\xc4\x97ta Jameno (Yamen) m\xc5\xab\xc5\xa1yje Perlo up\xc4\x97s (Zhu Jiang) deltoje. Auk\xc5\xa1to rango valdininkas kartu su ma\xc5\xbeame\xc4\x8diu imperatoriumi po pralaim\xc4\x97jimo nusiskandino j\xc5\xabroje.\n_START_SECTION_\nEkonomika\n_START_PARAGRAPH_\nD\xc4\x97l ekonomini\xc5\xb3 ir kult\xc5\xabrini\xc5\xb3 poky\xc4\x8di\xc5\xb3 Song laikotarpis da\xc5\xbenai pavadinamas Kinijos \xe2\x80\x9erenesansu\xe2\x80\x9c. Song dinastija pasi\xc5\xbeym\xc4\x97jo spar\xc4\x8dia ekonomikos raida, komercializavimu, miest\xc5\xb3 augimu. Miestai i\xc5\xa1augo \xc4\xaf tikrus prekybos, pramon\xc4\x97s centrus. Hangzhou buvo apie 500 000 gyventoj\xc5\xb3\xc2\xa0\xe2\x80\x93 daug daugiau nei bet kuriame Europos mieste._NEWLINE_X\xe2\x80\x93XIII a. pastebimas didelis gyventoj\xc5\xb3 augimas. Kadangi tobulinamos \xc5\xbeemdirbyst\xc4\x97s technologijos, atsiranda galimyb\xc4\x97 auginti daugiau \xc5\xbeem\xc4\x97s \xc5\xabkio produkcijos ir jos daugiau parduoti, tod\xc4\x97l prekyba tampa svarbia ekonomikos dalimi._NEWLINE_Kartais poky\xc4\x8diai Song pavadinami Kinijos \xe2\x80\x9eindustrin\xc4\x97s revoliucijos\xe2\x80\x9c prad\xc5\xbeia. Song laikotarpiu ple\xc4\x8diasi manufakt\xc5\xabros, kasyklos. Auga gele\xc5\xbeies produkcijos kiekis vienam gyventojui (\xc5\xa1e\xc5\xa1iskart nuo 806 iki 1078\xc2\xa0m.). \xc5\xa0i gele\xc5\xbeis naudojama \xc4\xafvairiems buities daiktams gaminti, taip pat parduodama \xc4\xaf u\xc5\xbesien\xc4\xaf. Taip pat kinai i\xc5\xa1rado (arba patobulino) parak\xc4\x85, patrank\xc4\x85, spausdinimo technologij\xc4\x85._NEWLINE_Prabangos prek\xc4\x97s tampa nebe ma\xc5\xbeo turting\xc5\xb3j\xc5\xb3 rato privilegija, o didesnio gyventoj\xc5\xb3 skai\xc4\x8diaus kasdienybe._NEWLINE_Kei\xc4\x8diasi anks\xc4\x8diau buv\xc4\x99s neigiamas po\xc5\xbei\xc5\xabris \xc4\xaf pirklius, nes \xc5\xa1ie tampa vis \xc4\xaftakingesniu sluoksniu. Vystosi popierini\xc5\xb3 pinig\xc5\xb3 sistema. Song pertvark\xc4\x97 prekybos mar\xc5\xa1rutus ir i\xc5\xa1naudojo visas laivybos keli\xc5\xb3 teikiamas galimybes. I\xc5\xa1kilo Fujian, Zhejiang, Guangdong region\xc5\xb3 uostai. Galima sakyti, kad nuo Song iki Ming laik\xc5\xb3 Kinija buvo stipriausia pasaulio j\xc5\xabr\xc5\xb3 valstyb\xc4\x97. XI a. laivyboje imtas taikyti kompasas (geomantams \xc5\xbeinomas jau gerokai seniau).\n_START_SECTION_\nKult\xc5\xabra\n_START_PARAGRAPH_\nToliau stipr\xc4\x97ja Tang laik\xc5\xb3 universalaus intelektualo idealas: i\xc5\xa1silavin\xc4\x99s vyras siek\xc4\x97 vienu metu b\xc5\xabti mokslininkas, poetas, tapytojas, valdininkas._NEWLINE_Ypa\xc4\x8d atgimsta susidom\xc4\x97jimas konfucianistiniais idealais, silpsta budizmo \xc4\xaftaka._NEWLINE_Daug\xc4\x97ja pasiturin\xc4\x8di\xc5\xb3 intelektual\xc5\xb3 \xc5\xa1eim\xc5\xb3, kurios d\xc4\x97jo pastangas, kad j\xc5\xb3 \xc5\xa1eimos vyrai gal\xc4\x97t\xc5\xb3 tapti valdininkais. T\xc4\x85 \xc5\xa1eimos da\xc5\xbenai dar\xc4\x97 \xc4\xafsitvirtindami vietin\xc4\x97s reik\xc5\xa1m\xc4\x97s bendruomen\xc4\x97se, kontroliuodami savo gimin\xc4\x97s \xc4\xaftak\xc4\x85. Elite \xc4\xafsitvirtina \xc4\xafsitikinimas, kad visk\xc4\x85 galima ir reikia pasiekti gabum\xc5\xb3 d\xc4\x97ka. Vaikai buvo lavinami nuo ma\xc5\xbeens gimin\xc4\x97s mokyklose, v\xc4\x97liau, jau \xc4\xafgij\xc4\x99 klasikinio i\xc5\xa1silavinimo pagrindus, valstybin\xc4\x97se mokyklose ruo\xc5\xa1davosi egzaminams. Anaiptol ne visi juos i\xc5\xa1laik\xc4\x99 gaudavo tarnyb\xc4\x85. Daug intelektual\xc5\xb3 u\xc5\xbesiimdavo \xc4\xafvairia intelektualine veikla: istoriografija, literat\xc5\xabra, poezija. Song laikais atsiranda pirmosios enciklopedijos, tekst\xc5\xb3 antologijos. Toliau ra\xc5\xa1omi istoriniai, medicinos, geografijos, matematikos, astronomijos veikalai. Vienas \xc5\xbeymiausi\xc5\xb3 istorik\xc5\xb3\xc2\xa0\xe2\x80\x93 Sima Guang._NEWLINE_Song intelektualams taip pat b\xc5\xabdinga vald\xc5\xbeios kritika. Elitas skaidosi \xc4\xaf frakcijas, kurios siekia \xc4\xaftvirtinti savo po\xc5\xbei\xc5\xabriui atstovaujan\xc4\x8dius \xc5\xbemones vald\xc5\xbeioje. Savo ruo\xc5\xbetu i\xc5\xa1kiliausi m\xc4\x85stytojai rei\xc5\xa1k\xc4\x97 savo nuomon\xc4\x99 apie \xc5\xa1ias frakcijas, si\xc5\xabl\xc4\x97 valstyb\xc4\x97s reformas. Svarbus Song reformatorius buvo Vang An\xc5\xa1i. Jo reformoms prie\xc5\xa1inosi Sima Guang._NEWLINE_Song laik\xc5\xb3 filosofai neokonfucianistai ra\xc5\xa1\xc4\x97 komentarus senoviniams kanonams. \xc4\xaetakingiausias to laikme\xc4\x8dio filosofas buvo D\xc5\xbeu Si (1130\xe2\x80\x931200), kurio propaguota konfucianistini\xc5\xb3, budistini\xc5\xb3, daoistini\xc5\xb3 ir kit\xc5\xb3 id\xc4\x97j\xc5\xb3 sintez\xc4\x97 tapo oficialia imperijos ideaologija iki pat XIX a. pabaigos. D\xc5\xbeu Si komentarai buvo privalomi laikantiems valstybinius egzaminus. D\xc5\xbeu Si pabr\xc4\x97\xc5\xbe\xc4\x97 pareigos, paklusnumo, s\xc5\xabni\xc5\xa1kojo nuolankumo svarb\xc4\x85.'